CELEX: 32021D2032
Language: lt
Date: 1637280000000
Title: Tarybos sprendimas (BUSP) 2021/2032 2021 m. lapkričio 19 d. dėl paramos priemonės pagal Europos taikos priemonę ES mokymo misijos Mozambike mokomiems kariniams padaliniams remti

2021 11 22   
               
               
                  LT
               
               
                  Europos Sąjungos oficialusis leidinys
               
               
                  L 415/25
               
            
         TARYBOS SPRENDIMAS (BUSP) 2021/2032
         2021 m. lapkričio 19 d.
         dėl paramos priemonės pagal Europos taikos priemonę ES mokymo misijos Mozambike mokomiems kariniams padaliniams remti
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     remiantis Tarybos sprendimu (BUSP) 2021/509 (1), pagal Sutarties 21 straipsnio 2 dalies c punktą nustatyta Europos taikos priemonė (toliau – ETP), pagal kurią valstybės narės finansuoja Sąjungos veiksmus pagal bendrą užsienio ir saugumo politiką siekiant išsaugoti taiką, užkirsti kelią konfliktams ir stiprinti tarptautinį saugumą. Visų pirma pagal Sprendimo (BUSP) 2021/509 1 straipsnio 2 dalies b punkto i papunktį pagal ETP gali būti finansuojami veiksmai trečiųjų valstybių ir regioninių bei tarptautinių organizacijų pajėgumams, susijusiems su kariniais ir gynybos reikalais, stiprinti;
                  
               
                     (2)
                  
                  
                     dabartinė krizė Mozambiko šiaurinėje Kabo Delgado provincijoje yra daugialypė ir esama didelės rizikos, kad krizė išplis į kitas šalies provincijas ir kaimynines šalis. Mozambiko vyriausybė palankiai įvertino tai, kad atsižvelgiant į ES integruotą požiūrį į krizę Kabo Delgade buvo dislokuota vykdymo įgaliojimų neturinti Europos Sąjungos karinė mokymo misija;
                  
               
                     (3)
                  
                  
                     2021 m. liepos 12 d. Taryba priėmė sprendimą (BUSP) 2021/1143, kuriuo įsteigė (2) dėl Europos Sąjungos karinę mokymo misiją Mozambike (EUTM Mozambique). EUTM Mozambique strateginis tikslas – remti Mozambiko ginkluotųjų pajėgų padalinių, atrinktų būsimoms greitojo reagavimo pajėgoms suformuoti, pajėgumų stiprinimą, kad jie galėtų plėtoti būtinus tvarius pajėgumus siekiant atkurti saugą ir saugumą Kabo Delgade;
                  
               
                     (4)
                  
                  
                     2021 m. liepos 30 d. Taryba patvirtino koncepcijos dokumentą dėl paramos priemonės pagal ETP misijos EUTM Mozambique mokomiems kariniams padaliniams remti, įskaitant skubią priemonę siekiant suteikti įrangą ir reikmenis, kurių skubiausiai reikia, kad būtų tinkamai parengtos dvi Mozambiko kuopos, kurias, kaip suplanuota, pirmąsias mokys EUTM Mozambique;
                  
               
                     (5)
                  
                  
                     2021 m. rugpjūčio 27 d. laiške Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) Mozambiko Respublikos užsienio reikalų ministrė paprašė Sąjungos suteikti mirtinai jėgai panaudoti neskirtos įrangos ir reikmenų visoms Mozambiko kuopoms, kurias mokys EUTM Mozambique;
                  
               
                     (6)
                  
                  
                     ši paramos priemonė turi būti įgyvendinama atsižvelgiant į Sprendime (BUSP) 2021/509 nustatytus principus ir reikalavimus, visų pirma laikantis Tarybos bendrosios pozicijos 2008/944/BUSP (3), bei vadovaujantis pagal ETP finansuojamų pajamų ir išlaidų įgyvendinimo taisyklėmis;
                  
               
                     (7)
                  
                  
                     Taryba dar kartą patvirtina esanti pasiryžusi saugoti, propaguoti ir užtikrinti žmogaus teises, pagrindines laisves ir demokratinius principus bei stiprinti teisinę valstybę ir gerą valdymą laikantis Jungtinių Tautų Chartijos, Visuotinės žmogaus teisių deklaracijos ir tarptautinės teisės, visų pirma tarptautinės žmogaus teisių teisės ir tarptautinės humanitarinės teisės,
                  
               PRIĖMĖ ŠĮ SPRENDIMĄ:
         
            1 straipsnis
            Nustatymas, tikslai, taikymo sritis ir trukmė
            
               1.   Nustatoma pagal Europos taikos priemonę (ETP) finansuotina paramos priemonė, pagal kurią teikiamos paramos gavėja yra Mozambiko Respublika (toliau – paramos gavėjas) (toliau – paramos priemonė).
            
            
               2.   Paramos priemonės tikslas – remti Mozambiko ginkluotųjų pajėgų padalinių, kuriuos mokys EUTM Mozambique, pajėgumų stiprinimą ir dislokavimą, kad šie padaliniai galėtų įgyti būtinus tvarius pajėgumus, kad būtų atkurta sauga ir saugumas Mozambiko šiaurinėje Kabo Delgado provincijoje, taip sudarant sąlygas atskaitingoms teisėsaugos institucijoms, grindžiamoms teisinės valstybės principu, apsaugoti civilius gyventojus ir atkurti atskaitingas valstybės struktūras, teikiančias paslaugas visame Kabo Delgade.
            
            
               3.   Siekiant 2 dalyje nustatyto tikslo, pagal paramos priemonę finansuojamas šios mirtinai jėgai panaudoti neskirtos įrangos ir reikmenų tiekimas toje dalyje nurodytiems Mozambiko padaliniams:
               
                           a)
                        
                        
                           individuali įranga kariams;
                        
                     
                           b)
                        
                        
                           kolektyvinė įranga kuopos lygmeniu;
                        
                     
                           c)
                        
                        
                           sausumos ir amfibinės transporto priemonės;
                        
                     
                           d)
                        
                        
                           techniniai prietaisai ir
                        
                     
                           e)
                        
                        
                           lauko ligoninė.
                        
                     
            
               4.   Paramos priemonės trukmė yra 30 mėnesių nuo paramos priemonių administratoriaus, veikiančio kaip leidimus suteikiantis pareigūnas, ir 4 straipsnio 2 dalyje nurodyto subjekto sutarties sudarymo pagal Sprendimo (BUSP) 2021/509 32 straipsnio 2 dalies a punktą dienos.
            
         
         
            2 straipsnis
            Finansinės nuostatos
            
               1.   Finansinė orientacinė suma, skirta su paramos priemone susijusioms išlaidoms padengti, yra 40 000 000 EUR.
            
            
               2.   Visos išlaidos tvarkomos vadovaujantis Sprendimu (BUSP) 2021/509 ir pagal ETP finansuojamų pajamų ir išlaidų įgyvendinimo taisyklėmis.
            
         
         
            3 straipsnis
            Susitarimai su paramos gavėju
            
               1.   Vyriausiasis įgaliotinis sudaro būtinus susitarimus su paramos gavėju, kad užtikrintų, jog paramos gavėjas laikytųsi šiuo sprendimu nustatytų reikalavimų ir sąlygų – tai yra paramos teikimo pagal šią paramos priemonę ir pagal 2021 m. liepos 30 d. Tarybos patvirtintą skubią priemonę sąlyga.
            
            
               2.   Į 1 dalyje nurodytus susitarimus įtraukiamos nuostatos, įpareigojančios paramos gavėją užtikrinti:
               
                           a)
                        
                        
                           kad Mozambiko ginkluotųjų pajėgų padaliniai, mokomi misijos EUTM Mozambique, laikytųsi atitinkamos tarptautinės teisės, visų pirma tarptautinės žmogaus teisių ir tarptautinės humanitarinės teisės;
                        
                     
                           b)
                        
                        
                           tinkamą ir veiksmingą bet kokio pagal paramos priemonę suteikto turto naudojimą tais tikslais, kuriais jis buvo suteiktas;
                        
                     
                           c)
                        
                        
                           pakankamą viso pagal paramos priemonę suteikto turto priežiūrą, siekiant užtikrinti to turto tinkamumą naudoti ir prieinamumą operacijoms per visą jo gyvavimo ciklą;
                        
                     
                           d)
                        
                        
                           tai, kad pasibaigus turto tarnavimo ciklui joks pagal paramos priemonę suteiktas turtas nebūtų prarastas arba be Sprendimu (BUSP) 2021/509 įkurto Priemonės komiteto sutikimo nebūtų perduotas kitiems asmenims ar subjektams nei nurodytieji tuose susitarimuose.
                        
                     
            
               3.   Į 1 dalyje nurodytus susitarimus įtraukiamos nuostatos dėl paramos pagal paramos priemonę sustabdymo ir nutraukimo tuo atveju, jei nustatoma, kad paramos gavėjas pažeidė 2 dalyje nustatytus įpareigojimus.
            
         
         
            4 straipsnis
            Įgyvendinimas
            
               1.   Už šio sprendimo įgyvendinimo užtikrinimą atsako vyriausiasis įgaliotinis, vadovaujantis Sprendimu (BUSP) 2021/509 bei pagal ETP finansuojamų pajamų ir išlaidų įgyvendinimo taisyklėmis, laikantis pagal ETP įgyvendinamoms paramos priemonėms būtinų priemonių ir kontrolės priemonių vertinimo ir nustatymo integruotos metodinės sistemos.
            
            
               2.   1 straipsnio 3 dalyje nurodytos veiklos įgyvendinimą vykdo Portugalijos Respublikos gynybos ministerija.
            
         
         
            5 straipsnis
            Stebėsena, kontrolė ir vertinimas
            
               1.   Vyriausiasis įgaliotinis užtikrina, kad būtų stebima, kaip paramos gavėjas laikosi pagal 3 straipsnį nustatytų pareigų. Vykdant šią stebėseną užtikrinamas informuotumas apie pagal 3 straipsnį nustatytų pareigų pažeidimų aplinkybes bei riziką ir padedama užkirsti kelią tokiems pažeidimams, įskaitant pagal paramos priemonę remiamų Mozambiko ginkluotųjų pajėgų padalinių vykdomus tarptautinės žmogaus teisių ir tarptautinės humanitarinės teisės pažeidimus ir seksualinio smurto ir smurto dėl lyties aktus.
            
            
               2.   Įrangos ir reikmenų kontrolė po išsiuntimo organizuojama kaip nurodyta toliau:
               
                           a)
                        
                        
                           pristatymo patvirtinimas, kuomet pristatymo pažymėjimus pasirašo galutinių naudotojų pajėgos perduodant nuosavybę;
                        
                     
                           b)
                        
                        
                           ataskaitų apie inventorių teikimas, kuomet paramos gavėjas kasmet pateikia nurodytų objektų inventoriaus ataskaitą. Ataskaitos teikiamos tol, kol Politinis ir saugumo komitetas (PSK) nebemanys, kad tai būtina;
                        
                     
                           c)
                        
                        
                           kontrolė vietoje, kuomet paramos gavėjas suteikia vyriausiajam įgaliotiniui galimybę pastarojo prašymu atlikti kontrolę vietoje.
                        
                     
            
               3.   Praėjus šešiems mėnesiams po to, kai pirmosios dvi EUTM Mozambique mokytos kuopos dislokuojamos Kabo Delgado regione, vyriausiasis įgaliotinis atlieka vertinimą, pirmą kartą įvertindamas šią paramos priemonę. Tai apima apsilankymus vietoje, siekiant patikrinti pagal paramos priemonę pristatytą įrangą ir reikmenis, ar kitas veiksmingas nepriklausomo informacijos gavimo formas. Užbaigus įrangos pristatymą pagal paramos priemonę atliekamas galutinis vertinimas.
            
         
         
            6 straipsnis
            Ataskaitų teikimas
            Įgyvendinimo laikotarpiu vyriausiasis įgaliotinis teikia PSK paramos priemonės įgyvendinimo šešių mėnesių ataskaitas pagal Sprendimo (BUSP) 2021/509 63 straipsnį. Paramos priemonių administratorius reguliariai informuoja Sprendimu (BUSP) 2021/509 įsteigtą Priemonės komitetą apie pajamų ir išlaidų vykdymą pagal to sprendimo 38 straipsnį, be kita ko, teikdamas informaciją apie dalyvaujančius tiekėjus ir subtiekėjus.
         
         
            7 straipsnis
            Sustabdymas ir nutraukimas
            PSK gali nuspręsti visiškai arba iš dalies sustabdyti paramos priemonės įgyvendinimą pagal Sprendimo (BUSP) 2021/509 64 straipsnį.
            PSK taip pat gali rekomenduoti Tarybai nutraukti paramos priemonę.
         
         
            8 straipsnis
            Įsigaliojimas
            Šis sprendimas įsigalioja jo priėmimo dieną.
         
         
            Priimta Briuselyje 2021 m. lapkričio 19 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2021 m. kovo 22 d. Tarybos sprendimas (BUSP) 2021/509, kuriuo nustatoma Europos taikos priemonė ir panaikinamas Sprendimas (BUSP) 2015/528 (OL L 102, 2021 3 24, p. 14).
         
            (2)  2021 m. liepos 12 d. Tarybos sprendimas (BUSP) 2021/1143 dėl Europos Sąjungos karinės mokymo misijos Mozambike (EUTM Mozambique) (OL L 247, 2021 7 13, p. 93).
         
            (3)  2008 m. gruodžio 8 d. Tarybos bendroji pozicija 2008/944/BUSP, nustatanti bendrąsias taisykles, reglamentuojančias karinių technologijų ir įrangos eksporto kontrolę (OL L 335, 2008 12 13, p. 99).